KYE nnatuukako simanyi oba kyali kibadde ku musajja omulala yenna! Mbadde musajja alina omukwano wabula olw’okuba mbadde ne ssente ntono ng’abakazi banzirukako ate ne nfuna abalala, naye gwe nnafuna ku luno simanyi oba ndiddira okuganza omulala!
Nze Adams Mutagubya. Mbeera Kabowa. Mu makkati g’omwaka oguwedde muganzi wange gwe
nnalina namukwatira mu bwenzi ne twawukana naye olw’obusungu obungi bwe nnalina nnasalawo
okufuna omulala mu bwangu nga simaze na kumwetegereza.
Omuwala ono yali mulungi era nnamwagala nnyo nga njagala okulumya oli eyayenda. Olwamukwana ne mutwala ewange gye mpangisa ne tutandika okwagalana era naye teyampa buzibu wabula omuwala ono yantabula, nga bw’ajja ewange ebintu byonna bye tuba tukoze ekiro, nkeera ku makya mba
sibitegeera, nga buli kimu ekyabaddeko nninga eyabadde mu kirooto wabula ne sikitwala nnyo
ng’ensonga.
Wabula olumu yajja ewange ne tulya ekyeggulo era olwamala ne twebaka naye ng’enda okusisimuka ekiro nga munnange mu buliri simulabamu ate ng’ennyumba esibiddwa munda.
Nneebuuza ekibaddewo nga sikitegeera ne ntuula ndabe ekiddako nga simulaba bwentyo ne zirawo ne nneebaka wabula ng’enda okuzuukuka nga yakomyewo atudde mu ntebe!
Nnamubuuza gy’ava ne we yayise nga tannyega wabula ng’aliko ebintu by’akutte mu kiveera mu ngalo.
Kino kyantiisa nnyo era olwakya ku makya ne mugoba agende n’ebintu bye bye yali azze nabyo.
Mu kugenda yandabula nti siriddamu kuwasa mukazi mulala yenna okuggyako ye nti era bwe ndiyagala ndimunoonya ne ndowooza nti yali antiisa.
Okuva olwo buli kiro mpulira ebintu ebikuba ku nnyumba yange oluusi ne mpulira ng’omuntu
aggulawo oluggi kyokka nga tewali muntu.
Nnasalawo okusenguka nzire awalala wabula yonna nfuna ekintu kye kimu era kati ne bwenfuna omuwala omulala yeegoba yekka olw’ebintu ebikonkona ku luggi ekiro, ssaako okukuba ku mabaati.
Buli lwe ndeeta omuwala mu nnyumba tetusobola kwebaka.
Nsaba abalina ku magezi munnyambe kubanga obulamu bukalubye ate nga n’omuwala
eyankola kino simanyi wakumunoonyeza.
Muganda we gwe yali abeera naye gye nnali mmanyi natuukayo nga baasenguka kati simanyi
kyakukola.
Ayagala okuyamba Mutagubya kuba 0752660359 oba wandiika ekigambo MAGEZI ozzeeko obubaka bwo oweereze ku 8338 oba genda ku website yaffe.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn lug_Latn